Med en massiv indsats er det lykkedes Jobcenter Mors at placere sig på en fornem førsteplads i 2015, når det handler om at samarbejde med virksomhederne. Ifølge tal fra beskæftigelsesministeriet formår Jobcenter Mors at opnå en samarbejdsgrad på 48,1 % med virksomhederne, hvilket betyder Jobcenteret placerer sig på førstepladsen i hele landet. - Jeg er meget stolt over placeringen. Det viser jo, at virksomhederne har taget jobcentrets virksomhedsservice til sig, og at der i stigende grad kommer henvendelser fra erhvervslivet om rekruttering af arbejdskraft. Ligeledes har virksomhederne med stor villighed hjulpet ledige med praktikker, rotationer og løntilskud, fortæller Ellen Philipsen Dahl, som er formand for beskæftigelses og erhvervsudvalget i Morsø Kommune. Samtidig med de nye tal fra ministeriet, så kan Jobcenter Mors også bryste sig af, at have Nordjyllands hurtigste omsætning af forsikrede ledige i 2015. Med en gennemsnitlig ledighedsperiode på 13,1 uge lykkedes det relativt hurtigt at skabe nye muligheder for de forsikrede ledige på Mors. I øjeblikket er der kun 258 forsikrede ledige på Mors, hvilket er det laveste antal siden 2008. - De seneste år er den virksomhedsrettede indsats blevet prioriteret meget højt, idet der både har været politisk fokus og vilje til at opruste på området med gennemførelse af konkrete business cases. Det er jeg overbevist om er medvirkende til den succes, som vi nu oplever, fortæller Ellen Philipsen Dahl. Målet i 2016 er at komme ned på omkring 12 uger i gennemsnitlig ledighed for de forsikrede ledige.

Opsummering:
Jobcenter Mors placerer sig på en fornem førsteplads i 2015, når det kommer til at samarbejde med virksomhederne.